b'\n_START_ARTICLE_\nFranz Ferdinand (grup\xc4\x97)\n_START_SECTION_\nAnkstyvieji metai ir Darts of Pleasure (2002-03 m.)\n_START_PARAGRAPH_\nPrie\xc5\xa1 susiformuojant Franz Ferdinand, b\xc5\xabsimieji nariai grojo \xc4\xafvairiose kitose grup\xc4\x97se (pvz., \xe2\x80\x9eThe Karella\xe2\x80\x9c, \xe2\x80\x9eYummy Fur\xe2\x80\x9c, \xe2\x80\x9e10p Invaders\xe2\x80\x9c bei \xe2\x80\x9eEmbryo\xe2\x80\x9c). Alex Kapranos ir Paul Thomson susipa\xc5\xbeino vakar\xc4\x97lyje ir netrukus u\xc5\xbesimezg\xc4\x97 artima j\xc5\xb3 draugyst\xc4\x97 - jiedu netgi priklaus\xc4\x97 grupei \xe2\x80\x9eYummy Fur\xe2\x80\x9c (kuri gyvavo kintan\xc4\x8dia sud\xc4\x97timi iki 1999 m.). Ma\xc5\xbedaug tuo pa\xc4\x8diu metu Kapranos i\xc5\xa1mok\xc4\x97 artim\xc4\x85 savo draug\xc4\x85  Bob Hardy groti bosine gitara, kai pastarasis gavo j\xc4\x85 i\xc5\xa1 Mick Cooke (grup\xc4\x97s Belle & Sebastian nario). Jiedu repetuodavo restorane, kuriame kartu ir dirbo. Galiausiai Kapranos susipa\xc5\xbeino su gitaristu Nick McCarthy, kai jis gr\xc4\xaf\xc5\xbeo \xc4\xaf \xc5\xa0kotij\xc4\x85 po d\xc5\xbeiazo studij\xc5\xb3 Vokietijoje. Kapranos ir McCarthy repetuodavo pastarojo namuose, ta\xc4\x8diau tuo metu McCarthy grojo b\xc5\xabgnais. V\xc4\x97liau Kapranos suved\xc4\x97 visus pa\xc5\xbe\xc4\xafstamus ir Thomson per\xc4\x97m\xc4\x97 b\xc5\xabgnus, palikdamas McCarthy gitar\xc4\x85._NEWLINE_2003 m. Franz Ferdinand pasira\xc5\xa1\xc4\x97 sutart\xc4\xaf su Laurence Bell nepriklausoma \xc4\xafra\xc5\xa1\xc5\xb3 studija \xe2\x80\x9eDomino Recording Company\xe2\x80\x9c. Tais pa\xc4\x8diais metais grup\xc4\x97 \xc4\xafra\xc5\xa1\xc4\x97 EP, kur\xc4\xaf planavo i\xc5\xa1leisti patys, be \xc4\xafra\xc5\xa1\xc5\xb3 studijos pakalbos. Vis d\xc4\x97lto j\xc4\xaf i\xc5\xa1leido \xe2\x80\x9eDomino\xe2\x80\x9c, kartu su singlu \xe2\x80\x9eDarts of Pleasure\xe2\x80\x9c. 2004 m. NME apdovanojim\xc5\xb3 ceremonijoje Franz Ferdinand laim\xc4\x97jo \xe2\x80\x9ePhillip Hall Radar\xe2\x80\x9c apdovanojim\xc4\x85 (teikiam\xc4\x85 perspektyvioms naujoms grup\xc4\x97ms).\n_START_SECTION_\nFranz Ferdinand ir tarptautinis pripa\xc5\xbeinimas (2004-05 m.)\n_START_PARAGRAPH_\n2003 m. gale grup\xc4\x97 persikraust\xc4\x97 \xc4\xaf \xe2\x80\x9eGula\xe2\x80\x9c studijas Malm\xc4\x97je, \xc5\xa0vedijoje. Ten jie prad\xc4\x97jo \xc4\xafra\xc5\xa1in\xc4\x97ti savo debiutin\xc4\xaf album\xc4\x85 su prodiuseriu Tore Johansson (geriausiai \xc5\xbeinomu d\xc4\x97l prodiusavimo \xc5\xa1ved\xc5\xb3 grupei \xe2\x80\x9eThe Cardigans\xe2\x80\x9c). 2004 m. saus\xc4\xaf Franz Ferdinand singlas \xe2\x80\x9eTake Me Out\xe2\x80\x9c pasiek\xc4\x97 3 viet\xc4\x85 Jungtin\xc4\x97s Karalyst\xc4\x97s topuose. 2004 m. prad\xc5\xbeioje grup\xc4\x97 i\xc5\xa1leido savo debiut\xc4\x85 ir pavadino j\xc4\xaf savo vardu - Franz Ferdinand. T\xc5\xb3 pa\xc4\x8di\xc5\xb3 met\xc5\xb3 vasar\xc4\xaf albumas pasiek\xc4\x97 3 viet\xc4\x85 Jungtin\xc4\x97je Karalyst\xc4\x97je, o baland\xc4\xaf - 12 viet\xc4\x85 Australijoje. Taip pat, Franz Ferdinand pasiek\xc4\x97 5 viet\xc4\x85 Heatseeker reitinguose tarp debiutuojan\xc4\x8di\xc5\xb3 indie roko grupi\xc5\xb3, o po keli\xc5\xb3 koncert\xc5\xb3 \xc5\xa0iaur\xc4\x97s Amerikoje - ir 32 viet\xc4\x85 Billboard 200 reitinguose. 2004 met\xc5\xb3 gale grup\xc4\x97 buvo pardavusi daugiau nei milijon\xc4\x85 albumo kopij\xc5\xb3 vien JAV. Pat\xc4\xaf album\xc4\x85 Franz Ferdinand kritikai \xc4\xafvertino teigiamai - pavyzd\xc5\xbeiui, NME jam dav\xc4\x97 9/10._NEWLINE_2004 m. Alex Kapranos, duodamas interviu VH1, apib\xc5\xabdino gars\xc4\x85, kurio grup\xc4\x97 siek\xc4\x97: \xe2\x80\x9eTokiose dainose, kaip Come on Home, mes nor\xc4\x97jome skamb\xc4\x97ti it sumai\xc5\xa1yta Donna Summer su Link Wray, bet m\xc5\xabs\xc5\xb3 muzika visi\xc5\xa1kai taip neskamba! Galvojom, kad galim skamb\xc4\x97ti kaip Prince, bet i\xc5\xa1 ties\xc5\xb3 mes steng\xc4\x97m\xc4\x97s perimti kit\xc5\xb3 grupi\xc5\xb3 po\xc5\xbei\xc5\xabrius ir juos sujungti savaip .\xe2\x80\x9c_NEWLINE_2004 m. rugs\xc4\x97jo 7 d. Franz Ferdinand gavo Mercury Prize apdovanojim\xc4\x85, o albumo singlas \xe2\x80\x9eTake Me Out\xe2\x80\x9c u\xc5\xbe\xc4\x97m\xc4\x97 pirm\xc4\x85 viet\xc4\x85 Australijos \xe2\x80\x9eTriple J Hottest 100\xe2\x80\x9c reitinge, surink\xc4\x99s du kartus daugiau bals\xc5\xb3 nei daina, likusi antroje vietoje (Missy Higgins \xe2\x80\x9eScar\xe2\x80\x9c). Tame tope albumo dainos \xe2\x80\x9eThis Fire\xe2\x80\x9c ir \xe2\x80\x9eThe Dark of the Matinee\xe2\x80\x9c atitinkamai u\xc5\xbe\xc4\x97m\xc4\x97 24 ir 50 vietas. 2004 m. Franz Ferdinand laim\xc4\x97jo Ivor Novello apdovanojim\xc4\x85 (teikiam\xc4\x85 u\xc5\xbe puik\xc5\xb3 dain\xc5\xb3 ra\xc5\xa1ym\xc4\x85), o 2005 m. gavo du Brit apdovanojimus; vien\xc4\x85 u\xc5\xbe geriausi\xc4\x85 met\xc5\xb3 grup\xc4\x99, o kit\xc4\x85 - u\xc5\xbe geriausi\xc4\x85 roko akt\xc4\x85 (i\xc5\xa1 viso jie buvo nominuoti 5 apdovanojimams ir tai buvo t\xc5\xb3 met\xc5\xb3 rekordas). Avangardinis dainos \xe2\x80\x9eTake Me Out\xe2\x80\x9c klipas laim\xc4\x97jo MTV apdovanojim\xc4\x85 u\xc5\xbe \xe2\x80\x9eGeriausi\xc4\x85 naujos grup\xc4\x97s klip\xc4\x85\xe2\x80\x9c, o NME Franz Ferdinand titulavo geriausiu 2004 met\xc5\xb3 albumu ir suteik\xc4\x97 grupei 38 viet\xc4\x85 savo Top 100 Geriausi\xc5\xb3 pasaulio album\xc5\xb3 s\xc4\x85ra\xc5\xa1e. 47-oje Grammy apdovanojim\xc5\xb3 ceremonijoje Franz Ferdinand atliko savo dain\xc4\x85 \xe2\x80\x9eTake Me Out\xe2\x80\x9c dain\xc5\xb3 mi\xc5\xa1inyje kartu su Los Lonely Boys, Maroon 5, The Black Eyed Peas ir Gwen Stefani  (tuose apdovanojimuose daina \xe2\x80\x9eTake Me Out\xe2\x80\x9c buvo nominuota \xe2\x80\x9eGeriausiam dueto ar grup\xc4\x97s roko pasirodymui\xe2\x80\x9c, o albumas Franz Ferdinand gavo \xe2\x80\x9eGeriausio alternatyvios muzikos albumo\xe2\x80\x9c nominacij\xc4\x85). \xe2\x80\x9eTake Me Out\xe2\x80\x9c buvo \xc4\xaftraukta \xc4\xaf toki\xc5\xb3 \xc5\xbeaidim\xc5\xb3, kaip NHL 2005, Madden NFL bei 2005 Guitar Hero, garso takelius. Albumas yra pardav\xc4\x99s per 3.6 milijonus kopij\xc5\xb3 visame pasaulyje.\n_START_SECTION_\nYou Could Have It So Much Better (2005-07 m.)\n_START_PARAGRAPH_\nDid\xc5\xbei\xc4\x85j\xc4\x85 2005 m. dal\xc4\xaf grup\xc4\x97 praleido savo \xc4\xafra\xc5\xa1\xc5\xb3 studijoje Glazge, \xc4\xafra\xc5\xa1in\xc4\x97dami savo antr\xc4\x85j\xc4\xaf album\xc4\x85. Pastarasis buvo pavadintas You Could Have It So Much Better ir i\xc5\xa1leistas 2005 m. spalio 3 d. Franz Ferdinand planavo albumo pavadinim\xc4\x85 palikti tok\xc4\xaf pat\xc4\xaf, koks buvo ir pirmo, ta\xc4\x8diau galiausiai persigalvojo ir nusprend\xc4\x97 pavadinti j\xc4\xaf You Could Have It So Much Better...With Franz Ferdinand. Vis d\xc4\x97lto galutinis produktas liko kiek paprastesnis (atsisakyta antrosios sakinio dalies). Albumo vir\xc5\xa1elis buvo sumodeliuotas remiantis rus\xc5\xb3 menininko Aleksandro Rod\xc4\x8denkos 1924 m. nutapytu Liljos Brik portretu. Albumas sulauk\xc4\x97 plataus pripa\xc5\xbeinimo \xc5\xbeiniasklaidoje ir visuomen\xc4\x97je - dauguma portal\xc5\xb3 teig\xc4\x97, kad pastarasis yra toks pat geras arba net geresnis negu grup\xc4\x97s debiutas. Jis pasiek\xc4\x97 1 viet\xc4\x85 Jungtin\xc4\x97je Karalyst\xc4\x97je bei 8 viet\xc4\x85 JAV. Galiausiai albumas pardav\xc4\x97 daugiau negu 2 milijonus kopij\xc5\xb3 visame pasaulyje. Album\xc4\x85 sudar\xc4\x97 4 singlai, o vienas i\xc5\xa1 j\xc5\xb3 - \xe2\x80\x9eDo You Want To\xe2\x80\x9c - u\xc5\xbe\xc4\x97m\xc4\x97 4 viet\xc4\x85 Jungtin\xc4\x97s Karalyst\xc4\x97s reitinguose, o \xc5\xbeurnalas \xe2\x80\x9eQ\xe2\x80\x9c paskelb\xc4\x97 j\xc4\xaf geriausiu 2005 m. singlu. Kiti du albumo singlai - \xe2\x80\x9eWalk Away\xe2\x80\x9c ir \xe2\x80\x9eThe Fallen\xe2\x80\x9c pateko \xc4\xaf Jungtin\xc4\x97s Karalyst\xc4\x97s reiting\xc5\xb3 top 15. Ketvirtasis ir paskutinis albumo singlas \xe2\x80\x9eEleanor Put Your Boots On\xe2\x80\x9c buvo pasiek\xc4\x99s tik 30 reitingo viet\xc4\x85. You Could Have It So Much Better atne\xc5\xa1\xc4\x97 Franz Ferdinand vien\xc4\x85 nominacij\xc4\x85 48-oje Grammy apdovanojim\xc5\xb3 ceremonijoje u\xc5\xbe \xe2\x80\x9eGeriausi\xc4\x85 alternatyvios muzikos album\xc4\x85\xe2\x80\x9c, o singlas \xe2\x80\x9eDo You Want To\xe2\x80\x9c buvo nominuotas \xe2\x80\x9eGeriausioje dueto arba grup\xc4\x97s roko pasirodymo\xe2\x80\x9c kategorijoje.\n_START_SECTION_\nTonight: Franz Ferdinand (2007-09 m.)\n_START_PARAGRAPH_\n2009 m. sausio 26 d. grup\xc4\x97 i\xc5\xa1leido tre\xc4\x8di\xc4\x85 savo studijin\xc4\xaf album\xc4\x85, pavadinimu Tonight: Franz Ferdinand. Pastar\xc4\x85j\xc4\xaf jie k\xc5\xabr\xc4\x97 Glazge nuo pat 2007 m. vidurio. Did\xc5\xbei\xc4\x85j\xc4\x85 dal\xc4\xaf k\xc5\xabrybos proceso grup\xc4\x97s nariai praleido apleistame Glazgo pastate, kuris anks\xc4\x8diau buvo miesto rotu\xc5\xa1\xc4\x97. \xc5\xa0\xc4\xaf album\xc4\x85 sumiksavo Kanados garso in\xc5\xbeinierius Mike Fraser (dar \xc5\xbeinomas d\xc4\x97l prodiusavimo tokioms grup\xc4\x97ms, kaip Metallica bei Aerosmith). Daina \xe2\x80\x9eUlysses\xe2\x80\x9c tapo pagrindiniu albumo singlu ir buvo i\xc5\xa1leista sausio 19 d. Pirm\xc4\x85kart (t. y., 2008 m. lapkri\xc4\x8dio 17 d.) radijo eteryje j\xc4\x85 pagrojo Zane Lowe. Netrukus ji buvo i\xc5\xa1platinta ir YouTube platformoje. Pastaroji daug pripa\xc5\xbeinimo gimtin\xc4\x97je nesusilauk\xc4\x97 - Jungtin\xc4\x97s Karalyst\xc4\x97s tope u\xc5\xbe\xc4\x97m\xc4\x97 tik 20 viet\xc4\x85, ta\xc4\x8diau Ispanijoje ir Japonijoje atitinkamai u\xc5\xbe\xc4\x97m\xc4\x97 2 ir 3 vietas. \xe2\x80\x9eUlysses\xe2\x80\x9c taip pat buvo patekusi ir \xc4\xaf JAV Modernaus roko reiting\xc5\xb3 Top 20. Tonight: Franz Ferdinand, vos tik i\xc5\xa1leistas, u\xc5\xbe\xc4\x97m\xc4\x97 2 viet\xc4\x85 Jungtin\xc4\x97je Karalyst\xc4\x97je bei 9 viet\xc4\x85 JAV Billboard 200 reitinge. Antrasis albumo singlas \xe2\x80\x9eNo You Girls\xe2\x80\x9c susilauk\xc4\x97 teigiam\xc5\xb3 \xc4\xafvertinim\xc5\xb3 ir reitinguose, ir radijuje dar prie\xc5\xa1 savo i\xc5\xa1leidim\xc4\x85, o galiausiai pasiek\xc4\x97 7 viet\xc4\x85 JAV modernaus roko reitinguose. Franz Ferdinand dain\xc4\x85 atliko 2009 m. Comic Relief kampanijoje. Tre\xc4\x8diasis singlas \xe2\x80\x9eCan\'t Stop Feeling\xe2\x80\x9c buvo i\xc5\xa1leistas liepos 7 d., o ketvirtasis singlas \xe2\x80\x9eWhat She Came For\xe2\x80\x9c buvo i\xc5\xa1leistas rugpj\xc5\xab\xc4\x8dio 28 d. ir j\xc4\xaf grup\xc4\x97 atliko laidos \xe2\x80\x9eThe Tonight Show with Conan O\'Brien\xe2\x80\x9c eteryje rugpj\xc5\xab\xc4\x8dio 26 d._NEWLINE_Franz Ferdinand pasirod\xc4\x97 BBC Radio 1 ir atliko albumo singl\xc4\x85 \xe2\x80\x9eNo You Girls\xe2\x80\x9c bei perdainavo Britney Spears singl\xc4\x85 \xe2\x80\x9eWomanizer\xe2\x80\x9c. 2009 m. vasar\xc4\xaf Glastonberio festivalis Franz Ferdinand paskelb\xc4\x97 kaip pasaulinio garso grup\xc4\x99, grosian\xc4\x8di\xc4\x85 t\xc5\xb3 met\xc5\xb3 festivalyje. Grup\xc4\x97 pavasar\xc4\xaf taip pat dar\xc4\x97 19-os dat\xc5\xb3 tur\xc4\x85 po JAV. \xc4\xae j\xc4\xaf buvo \xc4\xaftrauktas ir koncertas Coachella festivalyje. Taip pat Franz Ferdinand buvo viena garsiausi\xc5\xb3 grupi\xc5\xb3, pasirod\xc5\xbeiusi\xc5\xb3 BBC Radio 1 Did\xc5\xbeiojo savaitgalio pagrindin\xc4\x97je scenoje, Svindone. 2009 m. gegu\xc5\xbe\xc4\x99 jie paskelb\xc4\x97, kad bus tre\xc4\x8dioji grup\xc4\x97, pasirodanti Green Day pasauliniame ture \xe2\x80\x9e21st Century Breakdown\xe2\x80\x9c. Jie grojo nuo rugpj\xc5\xab\xc4\x8dio 8 iki 26 d. po Kaiser Chiefs ir The Bravery._NEWLINE_2009 m. liepos 1 d. buvo i\xc5\xa1leistas dain\xc5\xb3 rinkinys Blood, \xc4\xaf kur\xc4\xaf grup\xc4\x97 sud\xc4\x97jo Dub \xc5\xbeanro dain\xc5\xb3 versijas i\xc5\xa1 albumo Tonight: Franz Ferdinand. Rinkinio i\xc5\xa1leidimo data sutapo su \xe2\x80\x9eKompaktini\xc5\xb3 disk\xc5\xb3 pardavimo diena\xe2\x80\x9c - kasmetine \xc5\xa1vente, kuri\xc4\x85 \xc5\xa1ven\xc4\x8dia kone kiekviena nepriklausoma \xc4\xafra\xc5\xa1\xc5\xb3 kompanija visame pasaulyje. Ta pa\xc4\x8dia proga \xc4\xafra\xc5\xa1\xc5\xb3 kompanija \xe2\x80\x9eDomino\xe2\x80\x9c baland\xc5\xbeio 11 d. i\xc5\xa1leido rinkin\xc4\xaf Covers E.P., kuriame buvo surinktos \xc4\xafvairiausi\xc5\xb3 grupi\xc5\xb3 dainos. Rinkinyje buvo galima rasti ir Tonight: Franz Ferdinand dainas, kurias atliko Peaches. Rinkinys pirm\xc4\x85kart buvo i\xc5\xa1leistas vinilo formate, ta\xc4\x8diau 2011 m. gegu\xc5\xbe\xc4\x99 j\xc4\xaf galima buvo \xc4\xafsigyti ir diske.\n_START_SECTION_\nRight Thoughts, Right Words, Right Action (2010-14 m.)\n_START_PARAGRAPH_\n2010 m. vasar\xc4\xaf grup\xc4\x97 prane\xc5\xa1\xc4\x97, kad nariai prad\xc4\x97jo dirbti ties naujuoju savo albumu. Franz Ferdinand lyderis Kapranos prane\xc5\xa1\xc4\x97, kad \xe2\x80\x9egrup\xc4\x97 pa\xc5\xbead\xc4\x97jo sau per daug nevie\xc5\xa1inti savo k\xc5\xabrybinio proceso, nes b\xc5\xabtent to jie gail\xc4\x97josi, kuriant ankstesn\xc4\xafj\xc4\xaf album\xc4\x85\xe2\x80\x9c. 2012 m. gegu\xc5\xbe\xc4\x99 grup\xc4\x97 v\xc4\x97l prad\xc4\x97jo groti koncertuose bei festivaliuose - \xc4\xafskaitant ir festival\xc4\xaf Londono Viktorijos parke. Taip pat jie pasirod\xc4\x97 ir Barselonos Primavera Sound, Monrealio Osheaga Music, \xc4\x8cikagos Lollapalooza Music, Belgijos Dour, Portugalijos Mar\xc3\xa9s Vivas bei San Fransisko Outside Lands festivaliuose._NEWLINE_Savo 2012 m. turo metu, grup\xc4\x97 pama\xc5\xbeu pristat\xc4\x97 nauj\xc4\x85sias savo dainas, tuo pa\xc4\x8diu \xc4\xaf repertuar\xc4\x85 \xc4\xaftraukdama ir perdirbt\xc4\x85 \xe2\x80\x9eCan\'t Stop Feeling\xe2\x80\x9c versij\xc4\x85, sujungt\xc4\x85 su Donnos Summer \xe2\x80\x9eI Feel Love". 2013 m. kovo m\xc4\x97nes\xc4\xaf grup\xc4\x97 atliko naujuosius singlus "Evil Eye" ir "Love Illumination". 2013 m. rugpj\xc5\xab\xc4\x8dio 26 d. Franz Ferdinand i\xc5\xa1leido nauj\xc4\x85j\xc4\xaf savo album\xc4\x85, pavadinimu Right Thoughts, Right Words, Right Action. J\xc4\xaf jie i\xc5\xa1leido koncerto metu Londono klube \xe2\x80\x9eElectric Brixton\xe2\x80\x9c. \xc5\xbdurnalo \xe2\x80\x9eFMV\xe2\x80\x9c \xc5\xbeurnalistas Dan Jenko gyr\xc4\x97 pasirodym\xc4\x85 sakydamas: \xe2\x80\x9eN\xc4\x97ra jokios prie\xc5\xbeasties, kod\xc4\x97l \xc5\xa1is albumas negali tapti paskutiniu [pav\xc4\x97lavusiu] vasaros garso takeliu\xe2\x80\x9c.\n_START_SECTION_\nFFS su \xe2\x80\x9eSparks\xe2\x80\x9c (2014-15 m.)\n_START_PARAGRAPH_\n2015 m. kov\xc4\x85 buvo prane\xc5\xa1ta, kad Franz Ferdinand susijung\xc4\x97 su amerikie\xc4\x8di\xc5\xb3 grupe \xe2\x80\x9eSparks\xe2\x80\x9c ir suformavo supergrup\xc4\x99, pavadinimu FFS. Junginys planavo i\xc5\xa1leisti bendr\xc4\x85 studijin\xc4\xaf album\xc4\x85 bei padaryti tur\xc4\x85 po Europ\xc4\x85. John Congleton prodiusuojamas albumas, pavadimu FFS, buvo oficialiai paskelbtas 2015 m. balan\xc4\x8dio 1 d. I\xc5\xa1 viso buvo i\xc5\xa1leisti 3 singlai: \xe2\x80\x9eJohnny Delusional\xe2\x80\x9c (baland\xc5\xbeio 13 d,), \xe2\x80\x9eCall Girl\xe2\x80\x9c (gegu\xc5\xbe\xc4\x97s 28 d.) ir \xe2\x80\x9ePolice Encounters\xe2\x80\x9c (spalio 31 d.).\n_START_SECTION_\nSud\xc4\x97ties pasikeitimas ir Always Ascending (2016-dabar)\n_START_PARAGRAPH_\n2016 m. liep\xc4\x85 buvo paskelbta, kad grup\xc4\x97s gitaristas Nick McCarthy palieka grup\xc4\x99, kad gal\xc4\x97t\xc5\xb3 daugiau d\xc4\x97mesio skirti savo \xc5\xa1eimai bei koncentruotis kitose muzikos srityse. Vis d\xc4\x97lto grup\xc4\x97 pabr\xc4\x97\xc5\xbe\xc4\x97 ir tai, kad pastarasis gal\xc4\x97t\xc5\xb3 sugr\xc4\xaf\xc5\xbeti po ka\xc5\xbekiek laiko. 2016 m. spalio 14 d. Franz Ferdinand i\xc5\xa1leido dain\xc4\x85 \xe2\x80\x9eDemagogue\xe2\x80\x9c - satyri\xc5\xa1k\xc4\x85 protest\xc4\x85 prie\xc5\xa1 Donaldo Trumpo laim\xc4\x97jim\xc4\x85 JAV prezidentiniuose rinkimuose 2016 m. Daina buvo i\xc5\xa1leista rinkiniui \xe2\x80\x9e30 Days, 50 Songs\xe2\x80\x9c, kuriame i\xc5\xa1 viso buvo 50 dain\xc5\xb3, verbaliai nukreipt\xc5\xb3 prie\xc5\xa1 Trump\xc4\x85 ir jo kandidat\xc5\xabr\xc4\x85._NEWLINE_2017 m. gegu\xc5\xbe\xc4\x97s 19 d., likus dviems dienoms iki \xc5\xa0iaur\xc4\x97s Amerikos turo, grup\xc4\x97 paskelb\xc4\x97 nauj\xc4\x85 sandar\xc4\x85 i\xc5\xa1 5 nari\xc5\xb3 - prie originali\xc5\xb3j\xc5\xb3 nari\xc5\xb3 prisijung\xc4\x97 gitaristas Dino Bardot (kuris anks\xc4\x8diau buvo Yumy Fur narys kartu su Thomson ir Kapranos) bei klavi\xc5\xa1ininkas, gitaristas Julian Currie. Currie dalyvavo ir albumo k\xc5\xabrime, o Bardot prisijung\xc4\x97 tik tuomet, kai \xc5\xa1is jau buvo baigtas. Spalio 25 d. Franz Ferdinand i\xc5\xa1leido pagrindin\xc4\xaf singl\xc4\x85 \xe2\x80\x9eAlways Ascending\xe2\x80\x9c, kurio pavadinimas sutapo su i\xc5\xa1leisimo albumo. Netrukus buvo paskelbta ir albumo i\xc5\xa1leidimo data - 2018 m. vasario 9 d. - bei pasaulinio turo datos bei vietos. \xc4\xae tur\xc4\x85 buvo \xc4\xaftraukta ir Lietuva - Franz Ferdinand \xc4\xaf Vilni\xc5\xb3 atvyks liepos 17 d. ir tur\xc4\x97s vien\xc4\x85 koncert\xc4\x85 VU Botanikos sode Kair\xc4\x97nuose.\n_START_SECTION_\nBendradarbiavimas su kitomis grup\xc4\x97mis\n_START_PARAGRAPH_\nFranz Ferdinand perdainavo LCD Soundsystem dain\xc4\x85 \xe2\x80\x9eAll My Friends\xe2\x80\x9c, kuri buvo i\xc5\xa1leista to singlo B-pus\xc4\x97je. Taip pat jie yra perdainav\xc4\x99 Air dain\xc4\x85 \xe2\x80\x9eSexy Boy\xe2\x80\x9c, The Beatles \xe2\x80\x9eIt Won\'t Be Long\xe2\x80\x9c, Pulp \xe2\x80\x9eMis-Shapes\xe2\x80\x9c, Gwen Stefani \xe2\x80\x9eWhat You Waiting For?\xe2\x80\x9c, Blondie \xe2\x80\x9eCall Me\xe2\x80\x9c, Britney Spears \xe2\x80\x9eWomanizer\xe2\x80\x9c ir David Bowie \xe2\x80\x9eSound and Vision\xe2\x80\x9c. Dar grup\xc4\x97 buvo \xc4\xafra\xc5\xa1iusi The Fire Engines \xe2\x80\x9eGet Up and Use Me\xe2\x80\x9c, o pastarieji perdainav\xc4\x99 Franz Ferdinand dain\xc4\x85 \xe2\x80\x9eJacqueline\xe2\x80\x9c. Grup\xc4\x97 pana\xc5\xa1iai dar\xc4\x97 ir su oland\xc5\xb3 grupe De Kift; Franz Ferdinand atliko \xe2\x80\x9eHeisa-Ho\xe2\x80\x9c, o De Kift \xc4\xafra\xc5\xa1\xc4\x97 \xe2\x80\x9eLove and Destroy\xe2\x80\x9c su pakeistais \xc5\xbeod\xc5\xbeiais \xc4\xaf oland\xc5\xb3 kalb\xc4\x85 (d\xc4\x97l to daina buvo pervadinta \xc4\xaf \xe2\x80\x9eLiefde En Puin\xe2\x80\x9c). Pamin\xc4\x97tina ir tai, kad daug Franz Ferdinand dain\xc5\xb3 buvo remixuotos toki\xc5\xb3 elektronikos muzikant\xc5\xb3, kaip Daft Punk, Hot Chip, Justice, The Avalanches, Microfilm ir Erol Alkan._NEWLINE_2008 m. baland\xc5\xbeio 22 d. grup\xc4\x97s vokalistas Kapranos paskelb\xc4\x97, kad netrukus jis prad\xc4\x97s bendradarbiauti su ne\xc5\xbeinomu Kanados atlik\xc4\x97ju, taip pat pareik\xc5\xa1damas ir tai, jog grup\xc4\x97 dirba su Xenomania ties naujuoju j\xc5\xb3 albumu - mat Alex buvo j\xc5\xb3 gerb\xc4\x97jas d\xc4\x97l darbo su Girls Aloud. Franz Ferdinand taip pat tur\xc4\x97jo koncert\xc5\xb3 bei \xc4\xafra\xc5\xa1\xc5\xb3 su Jane Birkin - jie perdainavo Serge Gainsbourg dain\xc4\x85 \xe2\x80\x9eSorry Angel\xe2\x80\x9c 2005 m. albumui Monsieur Gainsbourg Revisited (t. y. dain\xc5\xb3 rinkiniui, i\xc5\xa1leistam Gainsbourg pagerbti). Dar grup\xc4\x97 i\xc5\xa1 naujo \xc4\xafra\xc5\xa1\xc4\x97 dain\xc4\x85 \xe2\x80\x9eBrown Onions\xe2\x80\x9c David Shrigley dain\xc5\xb3 rinkiniui Worried Noodles. Franz Ferdinand instrument\xc5\xb3 partij\xc5\xb3 nepakeit\xc4\x97, ta\xc4\x8diau \xc5\xbeod\xc5\xbeius dainavo para\xc5\xa1ytus Shrigley - vis kartodami \xc5\xbeod\xc4\xaf \xe2\x80\x9eNo\xe2\x80\x9c ir kartais fraz\xc4\x99 \xe2\x80\x9eNo brains, no teeth, no legs, no eyes...\xe2\x80\x9c. Hot Chip (grup\xc4\x97, kuri, kaip skelbta, labai patiko Franz Ferdinand) taip pat padar\xc4\x97 savo versij\xc4\x85 dainos \xe2\x80\x9eNo\xe2\x80\x9c tam pa\xc4\x8diam dain\xc5\xb3 rinkiniui._NEWLINE_Grup\xc4\x97 \xe2\x80\x9esusipa\xc5\xbeino\xe2\x80\x9c su Gorillaz 2005 m. \xe2\x80\x9eObserver Music Monthly\xe2\x80\x9c renginyje ir tur\xc4\x97jo interviu, kur u\xc5\xbedavin\xc4\x97jo viena kitai klausimus. 2009 m. NME apdovanojimuose Franz Ferdinand perdainavo Blondie dain\xc4\x85 \xe2\x80\x9eCall Me\xe2\x80\x9c, kur Elly Jackson (i\xc5\xa1 grup\xc4\x97s \xe2\x80\x9eLa Roux\xe2\x80\x9c) dainavo kartu su jais. Kai 2009 m. baland\xc5\xbeio 6 d. grup\xc4\x97 lank\xc4\x97si BBC Radio 1, kad pristatyt\xc5\xb3 savo singl\xc4\x85 \xe2\x80\x9eNo You Girls\xe2\x80\x9c, jie perdainavo \xc2\xa0Britney Spears dain\xc4\x85 \xe2\x80\x9eWomanizer\xe2\x80\x9c. Franz Ferdinand taip pat yra dirb\xc4\x99 su Marion Cotillard 2010 m. Lady Dior kampanijoje. Grup\xc4\x97 para\xc5\xa1\xc4\x97 \xc5\xbeod\xc5\xbeius ir grojo muzik\xc4\x85 dainai \xe2\x80\x9eThe Eyes of Mars\xe2\x80\x9c, o aktor\xc4\x97 dainavo. Kapranos teig\xc4\x97, kad buvo labai smagu su ja dirbti, nes \xe2\x80\x9ejai buvo labai linksma dainuoti dain\xc4\x85 daugyb\xc4\x99 kart\xc5\xb3\xe2\x80\x9c. Dar 2010 m. Franz Ferdinand prisid\xc4\x97jo prie filmo \xe2\x80\x9eAlisa stebukl\xc5\xb3 \xc5\xa1alyje\xe2\x80\x9c garso takelio, kai jie atliko dain\xc4\x85 \xe2\x80\x9eThe Lobster Quadrille\xe2\x80\x9c. T\xc5\xb3 pa\xc4\x8di\xc5\xb3 met\xc5\xb3 gale Kapranos ir McCarthy kartu para\xc5\xa1\xc4\x97 dain\xc4\x85 \xe2\x80\x9eDo It Again\xe2\x80\x9c - j\xc4\x85 Edwyn Collins \xc4\xaftrauk\xc4\x97 \xc4\xaf savo album\xc4\x85 Losing Sleep._NEWLINE_2016 m. Alex Kapranos dalyvavo dokumentinio filmo apie Glazgo muzikantus bei "Chemikal Underground Records" filmavime, pavadinimu "Lost in France". Film\xc4\x85 re\xc5\xbeisavo Niall McCann, kuris atve\xc5\xbe\xc4\x97 Kapranos (kartu su nariais i\xc5\xa1 "The Delgados", "Mogwai" ir kt.) \xc4\xaf Mauron\xc4\x85, kur jie atk\xc5\xabr\xc4\x97 koncert\xc4\x85, kurio dalyvis buvo Kapranos, dar prie\xc5\xa1 suburdamas Franz Ferdinand. Filme galima matyti gyvai grojant\xc4\xaf Kapranos su Stuart Braithwaite i\xc5\xa1 Mogwai ir kitais muzikantais; pavyzd\xc5\xbeiui, Emma Pollockand, RM Hubbert bei Holy Mountain. Dar filme yra interviu su Kapranos bei senais jo kolegomis i\xc5\xa1 \xc4\xafra\xc5\xa1\xc5\xb3 studijos. "Lost in France" premjera \xc4\xafvyko Tarptautiniame Edinburgo film\xc5\xb3 festivalyje. Filmas sulauk\xc4\x97 pozityvi\xc5\xb3 \xc4\xafvertinim\xc5\xb3; \xc5\xa0kotijos meno \xc5\xbeurnalas "The Skinny" j\xc4\xaf vadino "juokingu, gyvybi\xc5\xa1kai svarbiu ir be galo blaiviu".\n_START_SECTION_\nPavadinimas\n_START_PARAGRAPH_\nTok\xc4\xaf grup\xc4\x97s pavadinim\xc4\x85 pirmiausiai \xc4\xafkv\xc4\x97p\xc4\x97 lenktyninis \xc5\xbeirgas, vardu Erchercogas Ferdinandas. Grup\xc4\x97s nariams stebint 2001 m. Northumberland Plate var\xc5\xbeybas, u\xc5\xbevir\xc4\x97 diskusija apie potencial\xc5\xb3 j\xc5\xb3 kolektyvo pavadinim\xc4\x85 - jie man\xc4\x97, kad pa\xc4\x8dio Austrijos-Vengrijos erchercogo Pranci\xc5\xa1kaus Ferdinando gyvenimas ir pastarojo mirties padariniai b\xc5\xabt\xc5\xb3 puiki analogija grup\xc4\x97s muzikai (jo nu\xc5\xbeudymas 1914 m. bir\xc5\xbeel\xc4\xaf v\xc4\x97liau tapo Pirmo pasaulinio karo pretekstu) ._NEWLINE_Hardy, duodamas interviu \xc5\xa0kotijos \xc5\xbeurnalui \xe2\x80\x9eis this music?\xe2\x80\x9c, sak\xc4\x97: \xe2\x80\x9eMums tiesiog labai patiko tai, kaip pavadinimas skamb\xc4\x97jo. Mums patiko aliteracija\xe2\x80\x9c. Kapranos prid\xc4\x97jo, kad \xe2\x80\x9eFerdinandas taip pat buvo ne\xc4\xaftik\xc4\x97tina asmenyb\xc4\x97; jo gyvenimas, arba bent jau jo pabaiga, buvo kritinis ta\xc5\xa1kas, pakeit\xc4\x99s vis\xc5\xb3 pasaulio gyventoj\xc5\xb3 kasdienyb\xc4\x99. Norime, kad ir m\xc5\xabs\xc5\xb3 muzika b\xc5\xabt\xc5\xb3 tokia. Bet a\xc5\xa1 nenoriu to pavadinimo padaryti perd\xc4\x97tai inteligenti\xc5\xa1ko. Pavadinimas turi skamb\xc4\x97ti gerai... kaip muzika\xe2\x80\x9c. Thomson pritar\xc4\x97: \xe2\x80\x9eMan patinka ta id\xc4\x97ja, kad, jei mes i\xc5\xa1populiar\xc4\x97sime, \xc5\xbemon\xc4\x97ms \xc5\xbeod\xc5\xbeiai \xe2\x80\x9ePranci\xc5\xa1kus Ferdinandas\xe2\x80\x9c gal\xc4\x97s asocijuotis su m\xc5\xabs\xc5\xb3 grupe, o ne istorine asmenybe\xe2\x80\x9c._NEWLINE_Garsioji Franz Ferdinand daina i\xc5\xa1 debiutinio albumo\xe2\x80\x9eTake Me Out\xe2\x80\x9c buvo antrasis grup\xc4\x97s singlas, kur\xc4\xaf j\xc5\xb3 studija i\xc5\xa1leido su B-puse. Ten buvo daina, pavadinimu \xe2\x80\x9eAll for You, Sophia\xe2\x80\x9c - joje grup\xc4\x97 dainavo apie Erchercogo Pranci\xc5\xa1kaus Ferdinando bei jo \xc5\xbemonos nu\xc5\xbeudym\xc4\x85 1918 m. bir\xc5\xbeelio 28 d. (\xc4\xafdomu tai, kad \xc5\xbemonos vardas buvo ne Sofija, o Sofi; grup\xc4\x97 suteik\xc4\x97 jai kitok\xc4\xaf vard\xc4\x85, kad \xc5\xa1is geriau skamb\xc4\x97t\xc5\xb3 dainuojant).Taip pat 2004 m. Franz Ferdinand tur\xc4\x97jo kelet\xc4\x85 \xe2\x80\x9eslapt\xc5\xb3\xe2\x80\x9c koncert\xc5\xb3, kur jie grojo pasivadin\xc4\x99 \xe2\x80\x9eThe Black Hands\xe2\x80\x9c (liet. Juodoji Ranka) - taip apsimesdami slapt\xc4\x85ja grupuote, kuri buvo atsakinga u\xc5\xbe Austrijos-Vengrijos erchercogo nu\xc5\xbeudym\xc4\x85.\n_START_SECTION_\nMuzika ir stilistika\n_START_PARAGRAPH_\nDa\xc5\xbeniausiai grup\xc4\x97 yra laikoma indie roko, post-punk revival, dance-punk, dance-roko bei art-roko atstove._NEWLINE_Grup\xc4\x97 yra \xc5\xbeinoma d\xc4\x97l savo da\xc5\xbeno rusi\xc5\xa1ko avangardo naudojimo singl\xc5\xb3 ir album\xc5\xb3 vir\xc5\xa1eliuose. Pavyzd\xc5\xbeiui, albumo \xe2\x80\x9eYou Could Have It So Much Better\xe2\x80\x9c vir\xc5\xa1elis primena Alexandro Rod\xc4\x8denkos 1924 m. nutapyt\xc4\x85 ra\xc5\xa1ytojos Lilya Brik portret\xc4\x85. Dainos \xe2\x80\x9eTake Me Out\xe2\x80\x9c vir\xc5\xa1elis taip pat turi analogij\xc5\xb3 su nebyliuoju Alexander Rodchenko filmu \xe2\x80\x9e\xc5\xa0e\xc5\xa1tadalis pasaulio\xe2\x80\x9c. \xe2\x80\x9eThis Fire\xe2\x80\x9c primena propagandin\xc4\xaf El Lisickio plakat\xc4\x85 \xe2\x80\x9eMu\xc5\xa1k baltuosius su raudonu plei\xc5\xa1tu\xe2\x80\x9c, o \xe2\x80\x9eMichael\xe2\x80\x9c primena El Lisickio \xe2\x80\x9eProun\xe2\x80\x9c. Franz Ferdinand dain\xc4\x85 \xe2\x80\x9eLove and Destroy\xe2\x80\x9c \xc4\xafkv\xc4\x97p\xc4\x97 Michailo Bulgakovo filmo "Meistras ir Margarita" veik\xc4\x97ja Margarita._NEWLINE_Taip pat, dainoje \xe2\x80\x9eOutsiders\xe2\x80\x9c yra \xc5\xbeod\xc5\xbeiai \xe2\x80\x9epo septyniolikos met\xc5\xb3 tu vis dar b\xc5\xabsi Camille, Lee Miller, Gala arba dar ka\xc5\xbekas". Tai yra s\xc4\x85saja su tokiais menininkais, kaip Ogiustas Rodenas, Manas R\xc4\x97jus ir Salvadoras Dali - dainoje minimos pavard\xc4\x97s buvo pastar\xc5\xb3j\xc5\xb3 mylimosios.\n_START_SECTION_\nVideo klipai\n_START_PARAGRAPH_\nDauguma grup\xc4\x97s video klip\xc5\xb3 yra \xc4\xafkv\xc4\x97pti rusi\xc5\xa1ko avangardo. \xc5\xa0tai video dainai \xe2\x80\x9eTake Me Out\xe2\x80\x9c, kur\xc4\xaf re\xc5\xbeisavo Jonas Odell, buvo \xc4\xafkv\xc4\x97ptas dadaizmo (o ypa\xc4\x8d Makso Ernsto knygos \xe2\x80\x9eUne Semaine de Bont\xc3\xa9\xe2\x80\x9c), Busby Berkeley film\xc5\xb3 choreografijos bei rus\xc5\xb3 kontruktyvizmo. Alex Kapranos paai\xc5\xa1kino tokias \xc4\xafdomias s\xc4\x85sajas singlui \xe2\x80\x9eTake Me Out\xe2\x80\x9c\xc2\xa0: \xe2\x80\x9etai yra dviej\xc5\xb3-trij\xc5\xb3 dimensij\xc5\xb3 stilius, jei suprantate, k\xc4\x85 turiu omeny. Tai \xc4\xafvairi\xc5\xb3 vaizd\xc5\xb3 - m\xc5\xabs\xc5\xb3, nuotrauk\xc5\xb3 ar daikt\xc5\xb3, i\xc5\xa1imt\xc5\xb3 i\xc5\xa1 kit\xc5\xb3 viet\xc5\xb3 ir sud\xc4\x97t\xc5\xb3 keistu, abstrak\xc4\x8diu b\xc5\xabdu - monta\xc5\xbeas. Tai suteikia m\xc5\xabs\xc5\xb3 klipui tok\xc4\xaf keist\xc4\x85, tr\xc5\xabk\xc4\x8diojant\xc4\xaf jausm\xc4\x85\xe2\x80\x9c._NEWLINE_Dainos \xe2\x80\x9eDo You Want\xe2\x80\x9c \xc5\xbeod\xc5\xbeiai susisieja su \xc4\xafvairiais vakar\xc4\x97liais Glazgo dail\xc4\x97s galerijose; tos dainos klipe galima matyti daugyb\xc4\x99 \xc5\xa1iuolaikin\xc4\x97s performanso artist\xc4\x97s Vanessa Beecroft darb\xc5\xb3.'